USA saadab Hiina Siiditee foorumile oma delegatsiooni
USA saadab sellel nädalavahetusel Pekingis toimuvale Siiditee foorumile Valge Maja nõuniku juhitud delegatsiooni.
USA osalemine foorumil on osa Hiina presidendi Xi Jinpingi ja tema USA ametikaaslase Donald Trumpi 100-päevasest tegevusplaanist, mille üksikasjad lepiti kokku eelmisel kuul toimunud kohtumisel. Tegevusplaani eesmärgiks on kahe riigi vaheliste kaubandus- ja majandussuhete parendamine.
Täna väljastasid riigid ka vastava ühisteadaande.
"USA tunnustab Hiina Siiditee initsiatiivi olulisust ning saadab 14.-15. mail Pekingis toimuvale foorumile oma delegatsiooni," seisis ühisteadaandes.
Väljaande South China Morning Post sõnul juhib USA esindust foorumil riikliku julgeolekunõukogu Ida-Aasia küsimuste direktor Matt Pottinger.
Kahepäevane foorum algab pühapäeval, sellest võtavad osa 29 riigi ning erinevate rahvusvaheliste organisatsioonide esindajad.